Tand gewissel op 5 | Health24
Posted by: Sue | 2009/02/04
Tand gewissel op 5
My sister se dogtertjie word op die 16 Feb 5 jaar oud. Sy het alreeds twee naweke terug haar eerste tand gewissel. Is dit nie ' n bietjie vroeg nie en waarom? Sal daar enige komplikasies wees in die toekoms?
Dit is 'n bietjie vroeg, maar daar sal geen probleme wees met die res van haar tandewissel nie. Skuimkop: Kev se pleidooi beter as Faf s’n | Netwerk24
21 Julie 2018 08:13
As daar verwarring is, laat Skuimkop verduidelik.
Faf du Plessis / Foto: Getty Images
Die Protea-kaptein, Faf du Plessis, het ’n versoek aan die Internasionale Krieketraad gerig dat daar weggedoen moet word met die opskiet van die muntstuk voor die begin van ’n toets om te bepaal wie eerste gaan kolf of boul.
Deur weg te doen met die loot, sê Faf, sal die tuisveldvoordeel wat ’n span het, verminder en tot groter balans tussen teenstanders lei.
Die besoekende span sal die keuse hê wat hy eerste wil doen en sodoende sal die blad waarop gespeel word nie sommer vooraf “gedokter” word om die tuisspan te bevoordeel nie, verduidelik Faf sy pleidooi.
Ironies genoeg het die kaptein die versoek gerig nadat die Proteas in die eerste toets teen Sri Lanka in Galle binne drie dae omgedop is.
Die Suid-Afrikaners het in hul tweede beurt ’n skamele 73 lopies aangeteken en die tuisspan se draaiers het die skade aangerig wat aan hom ’n sege van 278 lopies gegee het.
’n Mens kan argumenteer Faf maak ’n geldige punt.
Tuisspanne sal uit die aard van die saak ’n blad voorberei wat hul boulaanval bevoordeel. Deur weg te doen met die loot, sal daar dalk versigtiger te werk gegaan word om ’n blad te bied wat tot die tuisspan se ondergang kan lei.
Feit van die saak is, ’n span moet steeds onder enige uitdagende omstandighede kan kolf.
Teen Sri Lanka se draaiers was die Proteas bloot uit hul diepte. Ongeag of daar geloot is of nie, sou Faf en sy kolwers steeds nie die aanslag kon oorleef nie.
Miskien moet die span eerder leer hoe om draaiboulwerk van gehalte te speel. Bowenal hoe om onder druk vas te byt.
* Die wegdoen van die loot gaan nie dié gebreke verdoesel nie.
Pleidooi nr. 2
Dié een klink nie soos Faf se suur druiwe nie. Trouens, dis een wat waarde kan toevoeg.
Skuimkop verwys na die langeraat Kevin Anderson se versoek aan die tennisbase by Wimbledon dat die wenner van die vyfde en beslissende stel op dié toernooi ook met ’n valbylpot bepaal moet word.
Die huidige reëling is: met die steltelling op 2-2 en die vyfde stel op ses potte elk, is die wenner die een wat twee potte meer as sy teenstander wen.
Anderson het in die halfeind op Wimbledon die Amerikaner John Isner uiteindelik met 26-24 in die beslissende stel geklop om tot die eindstryd teen Novak Djokovic deur te dring.
Ná meer as ses uur se uitmergelende spel, het die Suid-Afrikaner net ’n bietjie meer as ’n dag gehad om te herstel voordat hy die Grand Slam-wenner om die titel moes uitdaag. Gans te min. En dit kon in die eindstryd gesien word.
Hy het dit egter nie as verskoning gebruik vir sy loesing in skoon stelle nie. Sy versoek is voor die eindstryd gerig.
Hoekom nie ’n valbylpot in die vyfde stel nie? Nou het jy één kans om die vyfde te wen: Wie wil dit die graagste hê?
Niemand wil so (met 26-24 in die laaste stel) wen nie, sê Anderson. Hy sou nie aan die ontvangkant van so ’n teleurstellende uitslag wou wees nie, voeg hy by. Hy kry sy jare lange maat Isner jammer.
Tradisionaliste sal sê die beslissende, valbyllose vyfde stel is deel van Wimbledon se ryke geskiedenis.
* Op die keper beskou, het dit vanjaar ’n bietjie van die glans gesteel wat met ’n eindstryd gepaard kon gaan.
Skuimkop is jammer Kroasië kon nie die Franse in die eindstryd van die Wêreldbeker-sokkertoernooi klop nie, maar dankbaar Engeland het nie in Moskou teen Les Bleus aangetree nie.
Luister, kameraad, ek doen nie reën nie, sê Wlad Poetin (links). Foto: Getty Images
En ofskoon ’n span van Afrika nie die uitkloprondes gehaal het nie, is die vasteland darem bitter sterk verteenwoordig in die Franse kampioenspan, nie waar nie?
Verbeel jou Frankryk het dieselfde immigrante-beleid as Amerika se verleentheid vir ’n president, Donald Trump, gevolg!
Van staatshoofde gepraat: In gietende reën het Frankryk se Emmanuel Macron en Kroasië se Kolinda Grabar die spelers ná die wedstryd geluk gewens.
* Dit terwyl die gasheernasie se Wladimir Poetin, Trumpie se nuwe beste vriend, skuiling onder ’n sambreel gesoek het.
Meer oor: Kevin Anderson | Wêreldbekersokker | Faf Du Plessis | Skuimkop
Skuimkop: Rassie nou op hete kole